Astra uut mudeliperekonda ei paisatud turule korraga, uusi mudeleid ja keretüüpe "tilkus" juurde veel aastaid pärast viieukselise luukpära debüüti 2003. aasta sügisel. Universaalkerega Caravan saabus 2004. aastal, kolmeukseline sportlik luukpära GTC 2005. aasta kevadel. Järgmise kevade uudiseks oli kõvakatusega avaauto Twin Top, mis asendas senised Bertone tehases toodetud kupee ja kabrioleti. 2006. aasta sügisel saabusid briti juurtega kolmeukseline furgoon AstraVan ning hoopis kaugemal sündinud sedaan. Selle töötas välja General Motorsi Brasiilia filiaal eesmärgiga asendada vananev B-kerega Vectra ning see auto jõudiski esmalt Lõuna-Ameerikas müüki kui Chevrolet Vectra. Istanbulis oma euro-debüüdi teinud ning siinsete turgude jaoks Poolas toodetud sedaan-Astra oli mõeldud eelkõige "idablokis" tarbimiseks, Lääne-Euroopas ei jõudnud see kaugemale perifeeriast - Soomest, Iirimaalt või Portugalist.